UBERA ARANZETA (EH Bildu, 2015-06-11):
Egun on denoi.
Bueno, hitz hartze hau hasi aurretik, gure taldearen partez bai gura nuke txalorik beroena eta gure eskertza ematea urteetan isilpean euskal pilotaren alde lanean dabiltzan pertsona guztiei, beraien denbora eskainiaz, orduak eta orduak sartuaz inolako baliabiderik gabe eta askotan beraiek beraien poltsikotik baliabideak jarriaz.
Batzuek gaztetxoak, umeak, entrenatuz, beste batzuek txapelketak antolatuz, edota materiala eginez eta abar luze bat, ez? Bakoitzak hor bere papera betetzen du kirol guztietan gertatzen den bezala ere, pilotaren alorrean gauza bera gertatzen da.
Eta gure eskerra ere pilotariei, pilotariei euskal pilotaren praktika aukeratzeagatik eta horrela pilota, gurea den kirola, gurea den kirol zahar bezain maitatuari etorkizuna bermatuz. Iruditzen zaigu ez dela gutxiagorako.
Zaila baldin bada edozein kiroletan, kirolaren munduan bolondres gisa lanean aritzea, militante aritzea, militatzea, ba zailagoa izaten da pilotaren munduan bolondres gisa aritzea.
Hori esanda, nahiz eta aurreko bozeramaleek aipatu duten pilota ez dagoela momentu goxoenak pasatzen, bai esango nuke momentu larriagoak pasa dituela. Esango nuke orain beste garai batzuetan baino hobeto aurkitzen dela nahiz eta ez den momentu errezetan aurkitzen. Besteak beste, egin den lan guztiagatik, telebistagatik, komunikabideek jokatu duten paperagatik, antolatzen diren txapelketagatik eta beste hainbat faktorerengatik.
Baina aitortu beharra dago erreferente batzuk eraiki direla eta horrek bai lagundu duela oinarria berpizten nahiz eta ezin dugun uko egin oraindik asko dugula egiteko eta beno, plan estrategiko serio eta zorrotz bat beharrezkoa dela benetan behar duen bultzada emateko.
Baina plan estrategikoaz gain, hemen behar dena da baliabideak. Eta benetan erakundeak buru-belarri jartzea euskal pilota bultzatzeko eta garatzeko. Eta behar dena da diskriminazio positibo bat. Azkenean, beste kirolak munduko beste hainbat tokietan ere aurkitzen dira baina euskal pilota gurea da eta guk ez badugu egiten, nork egingo du?
Maiz entzuten da ez dakigunean zer egin edo ez denean jakiten zer egin, ponentzia bat egin edo eta plan estrategiko bat egin. Espero dut oraingoan hori horrela ez izatea, serioski hartzea eta gero benetan plan hori kajoian ez geratzea. Aurretik ere izan dugu plan bat. Nik esango nuke ez dela behar den bezala hartu, ez direla baliabideak bideratu eta benetan hor seriotasuna falta izan dela.
Eta plan horrek kontutan hartu beharko lituzke eskuartean ditugun modalitate guztiak: eskuzkoak, erremintazkoak, sarekoak, joko zuzenekoak eta abar. Kontutan izan beharko luke integraltasun osoan mailak ezberdinak baina batez ere kontuan izan behar du oinarria eta kluba, zuzen- zuzenean aritzen direnak esku hartzen pilotan, azkenean hortik datorrelako beste kate guztia.
Beraz, behar duguna da ikuspegi orokor bat, integral bat. Behar dugu Jaurlaritza, behar ditugu aldundiak, behar ditugu federazioak buru-belarri ikustea modu koordinatu batetan eta elkarlan batetan jarraipena egiteko, baliabideak jartzeko eta benetan neurriak praktikara eramateko.
Bukatzeko, eskertuko nioke Barrio jaunari gai hau Osoko Bilkurara ekartzeagatik eta EH Bilduk batzordetan botatzen dituen ideia batzuk defendatzeagatik. Eta espero dut gai hau ez bakarrik ulertzea eta garatzea produktu merkatu ikuspegitik, baizik eta ikuspegi askoz ere integralago batetatik, ez bakarrik kudeaketa ikuspegitik eta benetan oraingoan neurriak ezartzea eta batez ere baliabideak ezartzea, baliabideak oinarrian.
Eskerrik asko.